钦定古今图书集成/明伦汇编/交谊典/第028卷 > 《行乡约法序》黄彦士
## 钦定古今图书集成/明伦汇编/交谊典/第028卷 > 《行乡约法序》黄彦士

《乡约》之法，即古比闾族党遗意，牧民者万善之根本
也。夫牧民者，期于安之、养之、教之而止矣。此法行，户
口于是乎取焉，田亩于是乎取焉，是故可以稽逃亡，
可以清赋税，可以别淑慝，可以靖盗贼，可以恤贫困，
可以移风俗，故曰“万善之本也。”今郡邑多行之者，然
而其效不臻，何也？有司往往以为应上之具，或行之
而法不备，或备矣而时不久。上既以刍狗陈之，民亦
以土羹玩之，已非法之过也。《语》曰：“非常之原，𥟖民惧
焉。及臻厥成，天下晏如也。”立法之初，小小劳扰，岂能
无之？若行之而三年、五年，愈详愈密，愈习愈安，民且
乐其利于善良者而趋之矣。乐而趋之，百年可无变
矣。夫三年、五年，司牧者一考再考之日也。若使莅政
之始，即设诚而行之，必有观其法之成而解任者矣。
惮三年五年之劳，而忽百年之计，何其虑之不长也？
不佞是书之颁，不过取前人所已行者，稍稍增损而
布之。岂有他谬巧，能使法之即举，要亦需贤有司共
成其美而已矣。然既已布之，必不敢以刍狗自视，且
将著为令甲，定为课程，巡方所至，进父老子弟而问
之，以验其当否，其他以差往者，必稽也，以事至者必
询也，而牧民者之殿最，亦于是乎取焉。不佞岂自为
哉？亦与诸莅兹土者共此民尔。并以告夫执事者。